जाहिर है पूना समझौता गांधी के लिए कोई राजनैतिक रस्साकशी नहीं थी। वह चाह रहे थे कि उनके अनशन से दलित और सवर्ण दोनों में ही परस्पर एक नए विश्वास और सौहार्द का प्रस्फुटन हो। ऐसा न होने की स्थिति में, राजनैतिक समझौते के बावजूद, उनका अनशन असफल ही होता उनकी दृष्टि में। और उस स्थिति में एक नया प्रयत्न, एक प्रायश्चित्त, अनिवार्य हो जाता उनके लिए। इसी कारण उन्होंने अनशन समाप्त करते वक्त चेतावनी दे दी उसको, जरूरी होने पर फिर से करने की।